b'\n_START_ARTICLE_\nBadenska kultura\n_START_SECTION_\nPovijest istra\xc5\xbeivanja\n_START_PARAGRAPH_\nBadensku kulturu nazvao je prema mjestu Baden kod Be\xc4\x8da austrijski prapovijesni\xc4\x8dar Oswald Menghin. Prvu monografiju napisao je 1956. godine J. Banner._NEWLINE_Badenska kultura interpretirana je kao dijelom mnogo ve\xc4\x87eg arheolo\xc5\xa1kog kompleksa koji uklju\xc4\x8duje kulture na u\xc5\xa1\xc4\x87u Dunava Ezero kultura-\xc4\x8cernavoda III) i Troade. 1963. godine je N\xc3\xa1ndor Kalicz na temelju antropomorfnih badenskih \xc5\xbeara prona\xc4\x91enih u Ma\xc4\x91arskoj, no tu interpretaciju pobija radiokarbonsko datiranje koju je kasnije i sam autor odbacio.\n_START_SECTION_\nBadenska kultura na podru\xc4\x8dju Hrvatske\n_START_PARAGRAPH_\nU Hrvatskoj badenska kultura naglo zauzima podru\xc4\x8dja pod utjecajem neoliti\xc4\x8dkih kultura (sopotske i vin\xc4\x8danske), i to naglim dolaskom naroda s istoka. To uklju\xc4\x8duje podru\xc4\x8dje srednje i isto\xc4\x8dne Slavonije i Srijema, i to najvi\xc5\xa1e lokalitete koje su prije njih zauzimala naselja sopotske i vin\xc4\x8danske kulture - uglavnom rije\xc4\x8dne terase i bre\xc5\xbeuljkaste sklopove u blizini rijeka. Gospodarstvo badenske kulture u na\xc5\xa1im krajevima uglavnom je, unato\xc4\x8d bitno ve\xc4\x87oj va\xc5\xbenosti sto\xc4\x8darstva, poljoprivredno, a metalurgija nema toliki zna\xc4\x8daj kao u podru\xc4\x8djima u blizini rudonosnih planina izme\xc4\x91u Slova\xc4\x8dke, Karpata i Rumunjske._NEWLINE_Poseban nalaz predstavljaju apsidalne ku\xc4\x87e \xc4\x8diji su temelji iskopani na lokalitetima kod Sarva\xc5\xa1a i u mla\xc4\x91em badenskom horizontu Vu\xc4\x8dedola, \xc5\xa1to bi govorilo u prilog jugoisto\xc4\x8dnom podrijetlu badenske kulture, no neki znanstvenici danas osporavaju pripadnost tih nalaza badenskoj kulturi._NEWLINE_Kasnija badenska kultura u Hrvatskoj zauzima samo manja podru\xc4\x8dja u isto\xc4\x8dnoj Slavoniji i Baranji \xc5\xa1to predstavlja samo rubno podru\xc4\x8dje ove kulture, te je prema tomu na ovim prostorima ona bila pod jakim, ponegdje prevladavaju\xc4\x87im utjecajem pre\xc5\xbeivjelih kasnoneoliti\xc4\x8dkih tradicija, te tako njihovom sintezom dolazi do stvaranja karakteristi\xc4\x8dne kulture rasprostranjene ne\xc5\xa1to manje od badenske, a to je kostola\xc4\x8dka kultura koja je izvr\xc5\xa1ila bitan utjecaj na kasniju vu\xc4\x8dedolsku kulturu.\n_START_SECTION_\nNaselja\n_START_PARAGRAPH_\nNaselja su u pravilu na uzvisinama i neutvr\xc4\x91ena.\n_START_SECTION_\nPokapanje\n_START_PARAGRAPH_\nPoznati su i paljevinski i kosturni ukopi. U Slova\xc4\x8dkoj i Ma\xc4\x91arskoj, spaljeni ostaci obi\xc4\x8dno su stavljani u antropomorfne \xc5\xbeare (Sl\xc3\xa1na, \xc3\x93zd-Center). U mjestu Nitriansky Hr\xc3\xa1dok prona\xc4\x91ena je i skupna grobnica. Tako\xc4\x91er je pokapana i stoka. Do sada je jedino poznato groblje rane faze Boler\xc3\xa1z u mjestu Pilism\xc3\xa1rot u Ma\xc4\x91arskoj koji je sadr\xc5\xbeavao nekoliko primjeraka keramike ukra\xc5\xa1ene brazdastim urezivanjem\n_START_SECTION_\nGospodarstvo\n_START_PARAGRAPH_\nGospodarstvo je bilo mje\xc5\xa1ovito. Razvijena poljoprivreda bila je prisutna, kao i sto\xc4\x8darstvo (svinje, koze). Badenska kultura jedna je od najranijih u srednjoj Europi koje poznaju kola s kota\xc4\x8dima. Sama kola jo\xc5\xa1 nisu prona\xc4\x91ena, ali postoje ukopi parova goveda za koje se smatra da su vukle kola. Tako\xc4\x91er je poznato mnogo kerami\xc4\x8dkih modela kola na \xc4\x8detiri kota\xc4\x8da.\n_START_SECTION_\nInterpretacija\n_START_PARAGRAPH_\nU kurganskoj hipotezi Marije Gimbutas, badenska kultura se smatra indoeuropeiziranom. Za zastupnike starije teorije prema kojoj je pradomovina Indoeuropljana u srednjoj Europi, badenska kultura tako\xc4\x91er je indoeuropeizirana._NEWLINE_Etni\xc4\x8dki i lingvisti\xc4\x8dki identitet naroda skupljenih u ovoj kulturi nemogu\xc4\x87e je odrediti. Iako postoji isku\xc5\xa1enje svrstavanja u italsku ili keltsku skupinu, barem u ma\xc4\x91arskoj ravnici, to je samo naga\xc4\x91anje bez arheolo\xc5\xa1kih dokaza.'